b'\n_START_ARTICLE_\nRiddick Bowe\n_START_SECTION_\nNyrkkeilyura\n_START_PARAGRAPH_\nAmat\xc3\xb6\xc3\xb6rin\xc3\xa4 Bowe voitti junioreiden maailmanmestaruuden raskaassa keskisarjassa. Soulin kes\xc3\xa4olympialaisissa 1988 h\xc3\xa4n sai superraskaassa sarjassa hopeisen mitalin k\xc3\xa4rsitty\xc3\xa4\xc3\xa4n loppuottelussa tappion Lennox Lewisille. Lis\xc3\xa4ksi h\xc3\xa4n voitti useita Golden Globes -kilpailuita._NEWLINE_Ammattilaiseksi Bowe siirtyi vuonna 1989. Ensimm\xc3\xa4isess\xc3\xa4 ammattilaisottelussaan h\xc3\xa4n voitti Lionel Butlerin teknisell\xc3\xa4 tyrm\xc3\xa4yksell\xc3\xa4. 29. lokakuuta 1991 h\xc3\xa4n voitti WBC-liiton (World Boxing Council) Continental Americas -tittelin Elijah Tillery\xc3\xa4 vastaan k\xc3\xa4ydyss\xc3\xa4 ottelussa diskauksella Tilleryn potkaistua Bowea er\xc3\xa4n p\xc3\xa4\xc3\xa4ttymisen j\xc3\xa4lkeen. Syyskuussa 1990 Bowe tyrm\xc3\xa4si entisen huippuhaastaja Pinklon Thomasin kahdeksannessa er\xc3\xa4ss\xc3\xa4. Seuraavassa kuussa h\xc3\xa4n kukisti vain kahdessa er\xc3\xa4ss\xc3\xa4 Bert Cooperin._NEWLINE_Elokuussa 1991 Bowe kukisti tulevan raskaansarjan mestarin Bruce Seldonin kamppailun ensimm\xc3\xa4isess\xc3\xa4 er\xc3\xa4ss\xc3\xa4.\n_START_SECTION_\nBowe vs Holyfield\n_START_PARAGRAPH_\n13. marraskuuta 1992 Bowe kohtasi Holyfieldin kaikkien suurten nyrkkeilyliittojen, WBC:n, WBA:n (World Boxing Association) ja IBF:n (International Boxing Federation), tunnustamassa maailmanmestaruusottelussa. Ottelu kesti t\xc3\xa4ydet 12 er\xc3\xa4\xc3\xa4 ja lopulta tuomittiin Bowen voitoksi kaikin tuomari\xc3\xa4\xc3\xa4nin. Ensimm\xc3\xa4isen kerran h\xc3\xa4n puolusti titteli\xc3\xa4\xc3\xa4n seuraavan vuoden helmikuussa ensimm\xc3\xa4isen er\xc3\xa4n tyrm\xc3\xa4yksell\xc3\xa4 entisest\xc3\xa4 mestarista Michael Dokesista. Toukokuussa haastaja Jesse Ferguson kesti kaksi er\xc3\xa4\xc3\xa4 WBA:n tunnustamassa puolustusottelussa._NEWLINE_6. marraskuuta Bowe kohtasi j\xc3\xa4lleen Holyfieldin. Ylipainoiselta vaikuttanut Holyfield vei ottelua mennen tullen ja voitti WBA:n ja IBF:n tunnustaman mestaruuden lopulta tuomaripisteill\xc3\xa4. Kamppailussa sattui omituinen v\xc3\xa4likohtaus jossa laskuvarjohypp\xc3\xa4\xc3\xa4j\xc3\xa4 James Miller laskeutui Bowen kulmauksen l\xc3\xa4helle ennen seitsem\xc3\xa4nnen er\xc3\xa4n alkua. Kamppailu k\xc3\xa4ytiin ulkoareenalla.\n_START_SECTION_\nMestaruuden j\xc3\xa4lkeen\n_START_PARAGRAPH_\nMenetetty\xc3\xa4\xc3\xa4n mestaruutensa Bowe k\xc3\xa4rsi pahoin ylensy\xc3\xb6ntiongelmastaan. Elokuussa 1994 h\xc3\xa4n otteli huomattavasti pienikokoisempaa Buster Mathis Jr.:a vastaan ja l\xc3\xb6i t\xc3\xa4t\xc3\xa4 maassa vastoin s\xc3\xa4\xc3\xa4nt\xc3\xb6j\xc3\xa4, mink\xc3\xa4 johdosta ottelun tuomioksi tuli No Contest. Saman vuoden joulukuussa h\xc3\xa4n l\xc3\xb6i Larry Donaldia jo WBC-liiton Continental Americas -titteliottelua edelt\xc3\xa4neess\xc3\xa4 lehdist\xc3\xb6tilaisuudessa. Itse ottelun h\xc3\xa4n voitti kaikin tuomari\xc3\xa4\xc3\xa4nin. Seuraavan vuoden marraskuussa h\xc3\xa4n kohtasi Herbie Hiden WBO-liiton (World Boxing Organization) mestaruusottelussa ja tyrm\xc3\xa4si t\xc3\xa4m\xc3\xa4n kuudennessa er\xc3\xa4ss\xc3\xa4. H\xc3\xa4n puolusti titteli\xc3\xa4\xc3\xa4n Jorge Luis Gonzalezia vastaan my\xc3\xb6s kuudennen er\xc3\xa4n tyrm\xc3\xa4yksell\xc3\xa4._NEWLINE_Gonzalez-ottelun j\xc3\xa4lkeen Bowe kohtasi Holyfieldin tittelitt\xc3\xb6m\xc3\xa4ss\xc3\xa4 mutta odotetussa ottelussa. Holyfield l\xc3\xb6i Bowen kanveesiin, mutta h\xc3\xa4n nousi yl\xc3\xb6s ja tyrm\xc3\xa4si Holyfieldin kahdeksannessa er\xc3\xa4ss\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n kohtasi New Yorkin Madison Square Gardenissa silloin viel\xc3\xa4 tappioitta olleen Andrew Golotan. Golota johti ottelua pisteiss\xc3\xa4, mutta l\xc3\xb6i Bowea kiveksille ja h\xc3\xa4net hyl\xc3\xa4ttiin. Tapahtuma johti joukkotappeluun ottelupaikalla. Uusintakohtaamisessa Golota j\xc3\xa4lleen hallitsi tapahtumia, mutta joutui my\xc3\xb6s toistamiseen hyl\xc3\xa4tyksi vy\xc3\xb6n alle suuntautuneiden iskujen takia. Ottelun j\xc3\xa4lkeen Bowe lopetti uransa ja v\xc3\xa4rv\xc3\xa4ytyi merijalkav\xc3\xa4keen, mist\xc3\xa4 h\xc3\xa4net kuitenkin erotettiin._NEWLINE_Yli seitsem\xc3\xa4n vuotta lopettamisensa j\xc3\xa4lkeen Bowe palasi nyrkkeilykehiin. 25. syyskuuta 2004 h\xc3\xa4n voitti Marcus Rhoden. Lis\xc3\xa4ksi h\xc3\xa4n otteli 7. huhtikuuta 2005 Billy Zumbrunia vastaan ja voitti kymmener\xc3\xa4isen ottelun haja\xc3\xa4\xc3\xa4nituomiolla. Saman vuoden lokakuussa h\xc3\xa4n teki henkil\xc3\xb6kohtaisen konkurssin._NEWLINE_Bowe jatkoi uraansa 13. joulukuuta 2008. Kamppailussa h\xc3\xa4n voitti Gene Pukallin tuomari\xc3\xa4\xc3\xa4nin t\xc3\xa4ysien erien j\xc3\xa4lkeen. Bowe - Pukall kamppailu oli Volodymyr Klyt\xc5\xa1ko - Hasim Rahman kamppailun esiottelu._NEWLINE_Bowen valmentajana on toiminut useita huippuiskij\xc3\xb6it\xc3\xa4 valmentanut Eddie Futch.'